| ***Žvaigždžių karai: epizodas V. Imperija kontratakuoja*** |
| --- |
|  |
|  |
| Pavadinimas | Star Wars Episode V: The Empire Strikes Back |
| Kilmės šalis | JAV |
| Režisierius | Irvin Kershner George Lucas (nauja versija) |
| Scenaristas (-ai) | George Lucas Leigh Brackett Lawrence Kasdan |
| Kompozitorius | John Williams |
| Vaidina | Mark Hamill Harrison Ford Carrie Fisher |
| Žanras | Fantastinis |
| Trukmė | 124 min (originalas) 127 min (nauja versija) |
| Kalba | anglų |
| Premjera | 1980 m. gegužės 21 d. |
| **IMDb įrašas** |

**Žvaigždžių karai: epizodas V – imperija kontratakuoja** (angl. *Star Wars Episode V: The Empire Strikes Back*, gerbėjai neretai vartoja santrumpą TESB (arba ESB)) – penktasis „Žvaigždžių karų" sagos epizodas. Kino ekranuose pasirodė 1980 m. gegužės 21 d. Režisierius Irvin Kershner.

Apie filmą
----------

Filmas „Imperija kontratakuoja" filmuotas 1979 m. nuo kovo 5 d. iki rugsėjo 24 d. Dalis Hoto scenų filmuota Norvegijoje. Dagobos, Debesų miesto ir Hoto bazės scenos filmuotos Londone esančioje „Elstree" studijoje. 2003 m. kuriant „Sitų kerštą", Lukasas papildomai nufilmavo Ian McDiarmidą scenai su Imperatoriumi Palpatinu.

Reakcija į filmą buvo įvairi. Kai kurie kritikai gyrė techninius pasiekimus, kitiems nepatiko siužetas. Vėliau daug „Žvaigždžių karų" gerbėjų laikė „Imperiją" stipriausiu iš visų sagos filmų: čia geresnė vaidyba, režisūra, filmas vizualiai ekspresyvesnis.

„Imperijos" biudžetas buvo 18 mln. JAV dolerių, per pirmąjį rodymo savaitgalį JAV uždirbo  
 6 415 804 dolerius. 1997 m. visame pasaulyje filmas buvo uždirbęs 538 375 067 dolerius.

1981 m. „Imperija kontratakuoja" gavo Oskarą už geriausią garso režisūrą, BAFTA apdovanojimą ir Grammy už muziką.

1997 m. buvo išleista nauja filmo versija. Buvo padaryta keletas nežymių pakeitimų: vampa rodomas visu ūgiu, detaliau rodomas „Sakalo" artėjimas link Debesų miesto, truputį pakeisti keletas dialogų ir kt. 2004 m. ruošiantis išleisti DVD, buvo pakeista daugiau: atsirado nauja scena, kur Palpatinas kalbasi su Veideriu, patobulinti šviesos kalavijų efektai, išnyko truputis dialogų.

Aktoriai
--------

| Vaidmuo | Aktorius |
| --- | --- |
| Lukas Skaivokeris | Mark Hamill |
| Hanas Solo | Harrison Ford |
| Princesė Lėja Organa | Carrie Fisher |
| Obi-Van Kenobis | Alec Guinness |
| Dartas Veideris | David ProwseJames Earl Jones (balsas) |
| C-3PO | Anthony Daniels |
| R2-D2 | Kenny Baker |
| Čiubaka | Peter Mayhew |
| Lando Kalrisijanas | Billy Dee Williams |
| Joda | Frank Oz (balsas, lėlė) |
| Imperatorius Palpatinas | Clive Revill (balsas) Ian McDiarmid (tik DVD) |
| Boba Fetas | Jeremy BullochTemuera Morrison (balsas DVD) |

Siužetas
--------

DĖMESIO: *toliau atskleidžiamos kūrinio detalės*

Galaktinė Imperija seka iš paskos sukilėliams. Šie įkūrė bazę ledo sukaustytoje Hoto planetoje. Dartas Veideris paleido robotus į įvairias planetas, kad šie ieškotų paslėptos bazės ir Luko Skaivokerio.

Hote Lukas keliauja į bazės teritorijos pakraštį ištirti nukritusio meteorito. Netikėtai jį užpuola ir paima į nelaisvę vampa (vietinis gyvūnas). Lukas atsipeikėja vampos urve. Naudodamasis Jėga jis prisitraukia šviesos kalaviją ir išsilaisvina, tačiau lauke speigas. Sušalęs Lukas regi viziją: Obi-Van Kenobis pataria jam keliauti į Dagobą, kur jį treniruosiąs džedajų mokytojas Joda. Hanas Solo iškeliauja ieškoti pradingusio Luko ir randa jį beveik be sąmonės. Hanas prapjauna savo nugaišusiam tauntaunui pilvą, kad sušildytų Luką gyvūno kūno šiluma. Ten abu laukia pūgos pabaigos. Kitą dieną sukilėliai randa ir išgelbsti Haną su Luku. Lukas gydomas bazėje. Užfiksuojami neįprasti signalai, to ištirti keliauja Hanas su Čiubaka: tai – Imperijos droidas, pasiųstas ieškoti sukilėlių. Prasideda evakuacija iš bazės. Mūšis Hote.

Hanas, Lėja, Čiubaka ir C-3P0 priversti bėgti: šiaip ne taip jie pasiekia „Tūkstantmečio sakalą", tačiau hipervariklis neveikia. Kol mėginama jį pataisyti, „Sakalas" pasiekia asteroidų lauką. Keliautojai surizikuoja ir, tikėdamiesi atsikratyti persekiotojų, neria tarp asteroidų. Hanas nusileidžia į urvą viename dideliame asteroide.

Tuo metu Lukas ir R2 keliauja į Dagobą. Tai pasirodo besanti labai žalia, apaugusi planeta. Jiedu sutinka mažą susiraukšlėjusį žalią žmogeliuką didelėms ausimis, kuris pasisiūlo jiems padėti, pasako pažįstąs Jodą ir kviečia juos pas save. Lukas nekantrauja, susierzina. Galiausiai padaras prisipažįsta pats esąs Joda. Lukas susigėsta: Joda šitaip tikrino jo kantrybę. Lukas tikina esąs pasiryžęs tapti džedajumi.

Dartas Veideris gauna žinią iš Imperatoriaus Palpatino, kad atsirado naujas priešas, pavojingas Imperijai: Anakino Skaivokerio sūnus Lukas. Veideris siūlo Luką patraukti į Tamsiąją pusę.

„Tūkstantmečio sakalo" keleiviai atranda, kad urvas, kuriame jie tūno, yra didžiulės kosmoso pabaisos gerklė. Laivas vos pasprunka iš jos. Imperijos laivo kapitonas pastebi „Sakalą" ir ima jį persekioti. „Sakalas" prisikabina prie Imperijos laivo ir taip išvengia jo sensorių. Didžiajam laivui paleidžiant šiukšles, „Sakalas" atsikabina ir tolsta. Jie ruošiasi keliauti į Debesų miestą, kuriam vadovauja senas Solo draugas Lando Kalrisijanas. Tačiau jiems iš paskos seka galvų medžiotojas Boba Fetas, pasamdytas Veiderio.

Dagoboje Luką treniruoja Joda. Jis jam aiškina ir apie Tamsiąją Jėgos pusę. Lukas eina į urvą, kuriame išvysta Veiderį. Nukirtęs jam galvą, Lukas po kauke pamato savo paties veidą. Tai buvo mokymo dalis. Atlikdamas kitą sudėtingą pratimą, Lukas regi viziją: jo draugai pavojuje. Jis norėtų juos gelbėti, bet Joda perspėja, kad būtų pavojinga išvykti nebaigus mokymo. Lukas nusprendžia, kad negali leisti draugams žūti ir nutaria keliauti iš Dagobos.

Atvykusius į Debesų miestą Haną ir kitus pasveikina Lando. Tačiau čia jie tampa Darto Veiderio belaisviais. Šaldymo kambarys ruošiamas Lukui, Veideris nusprendžia įrenginį išbandyti su Hanu. Hanas įšaldomas karbonite ir perduodamas Bobai Fetui, kuris gabena laimikį Džiabai Hatui. Gabenant likusius kalinius, Imperijos karius užpuola Lando Kalrisijano žmonės ir išlaisvina belaisvius. Jie mėgina išgelbėti Haną, tačiau nebespėja. Kilus mūšiui Lando įsako evakuoti Debesų miestą. Jie pasprunka „Tūkstantmečio sakalu".

Lukas atvyksta į Debesų miestą ir susiduria su Dartu Veideriu šviesos kalavijų dvikovoje. Jiedu atsiduria ant siauro tilto, po kuriuo – praraja. Veideris nukerta Lukui dešinę plaštaką. Veideris atskleidžia Lukui, kad jis yra jo tėvas. Lukas nenori tuo patikėti. Veideris bando Luką įtikinti pereiti į Tamsiąją pusę ir drauge nuversti Imperatorių. Lukas atsisako ir šoka žemyn. Jis užsikabina už antenos po Debesų miestu.

Per Jėgą Lėja pajunta, kad Lukui kažkas negerai. Ji įsako Lando grįžti į Debesų miestą. Jie išgelbsti Luką. R2-D2 spėja sutaisyti hipervariklį, ir „Sakalas" pasprunka nuo persekiotojų. „Sakalas" pasiekia sukilėlių laivyno susitikimo tašką. Luką operuoja droidas, jam prisiuvama dirbtinė plaštaka. Lando ir Čiubaka iškeliauja į Tatuiną ieškoti Hano. Lukas, Lėja ir droidai žvelgia į žvaigždes ir į išskrendantį „Sakalą".

Nuorodos
--------

* Oficialus puslapis
* Straipsnis „Žvaigždžių karų" Vikipedijoje

  


|  |  |
| --- | --- |
| '**Žvaigždžių karai'** |  |
| ***Epizodai:***              
**Epizodas I**. Pavojaus šešėlis |
**Epizodas II**. Klonų ataka |
**Epizodas III**. Sitų kerštas 
**Epizodas IV**. Nauja viltis |
**Epizodas V**. Imperija kontratakuoja  |
**Epizodas VI**. Džedajaus sugrįžimas |
**Epizodas VII**. Galia nubunda  |


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Ž • A • RSaturn apdovanojimas už geriausią mokslinės fantastikos filmą |
| --- |
|  |
| 1972–1980 | 
*Slaughterhouse-Five* (1972) **·**  *Soylent Green* (1973) **·**  *Rollerball* (1974/75) **·**  *Logan’s Run* (1976) **·**  *Žvaigždžių karai* (1977) **·**  *Superman* (1978) **·**  *Svetimas* (1979) **·**  *Imperija vėl puola* (1980) |
|  |
| 1981–2000 | 
*Superman II* (1981) **·**  *E.T.: The Extra-Terrestrial* (1982) **·**  *Džedajaus sugrįžimas* (1983) **·**  *Terminatorius* (1984) **·**  *Atgal į ateitį* (1985) **·**  *Svetimi* (1986) **·**  *RoboCop* (1987) **·**  *Alien Nation* (1988) **·**  *Total Recall* (1989/90) **·**  *Terminatorius 2: paskutinio teismo diena* (1991) **·**  *Star Trek VI: The Undiscovered Country* (1992) **·**  *Juros periodo parkas* (1993) **·**  *Stargate* (1994) **·**  *Dvylika beždžionių* (1995) **·**  *Nepriklausomybės diena* (1996) **·**  *Vyrai juodais drabužiais* (1997) **·**  *Armageddon* / *Dark City* (1998) **·**  *Matrica* (1999) **·**  *Iksmenai* (2000) |
|  |
| 2001–dabar | 
*Dirbtinis intelektas* (2001) **·**  *Minority Report* (2002) **·**  *Iksmenai 2* (2003) **·**  *Jausmų galia* (2004) **·**  *Sitų kerštas* (2005) **·**  *Children of Men* (2006) **·**  *Projektas: Monstras* (2007) **·**  *Geležinis žmogus* (2008) **·**  *Įsikūnijimas* (2009) **·**  *Pradžia* (2010) **·**  *Rise of the Planet of the Apes* (2011) **·**  *The Avengers* (2012) **·**  *Gravitacija* (2013) |

 |